b'\n_START_ARTICLE_\nGeorge Gordon Meade\n_START_SECTION_\n\xc5\xbdivotopis\n_START_PARAGRAPH_\nMeade je ro\xc4\x91en u \xc5\xa0panjolskoj, u ameri\xc4\x8dkoj obitelji. Diplomirao je na ameri\xc4\x8dkoj Vojnoj akademiji West Point 1835.. Slu\xc5\xbeio je u Floridi i borio se protiv sjevernoameri\xc4\x8dkih indijanaca Seminola. 1836. napu\xc5\xa1ta vojsku i radi kao civilni in\xc5\xbeinjer. Bio je i konstruktor u izgradnji \xc5\xbeeljeznice. 1842. vra\xc4\x87a se u vojnu slu\xc5\xbebu. Kao drugi poru\xc4\x8dnik dodijeljen je u korpus topografskih in\xc5\xbeinjera. Slu\xc5\xbeio je u sto\xc5\xbeeru Zacharyja Taylora u vrijeme Ameri\xc4\x8dko-meksi\xc4\x8dkog rata, 1846.-1848. god. Njegova vojna karijera je do izbijanja Ameri\xc4\x8dkog gra\xc4\x91anskog rata, 1861., tekla sporo._NEWLINE_Meade je nekoliko mjeseci nakon po\xc4\x8detka gra\xc4\x91anskog rata imenovan, kao brigadni general, zapovjednikom odreda dobrovoljaca. U toku sedmodnevne bitke, 25. lipnja - 1. srpnja 1862. Meade je ranjen vi\xc5\xa1e puta. Brzo se oporavio i sudjeluje u drugoj bitci kod Bull Runa, 29. - 30. kolovoza 1862. Nakon bitke dobiva zapovjedni\xc5\xa1tvo nad divizijom. Sudjelovao je u bitkama kod Antietama, 17. rujna 1862. i Frederickburga, 13. prosinca 1862. Kod Frederickburga Meadova divizija je jedina uspjela probiti protivni\xc4\x8dku liniju. U bitci kod Chancellorsvillea, 1. - 5. svibnja 1863. general Joseph Hooker je Meadovu diviziju dr\xc5\xbeao cijelo vrijeme tek kao rezervu._NEWLINE_U trenutku kad je general Joseph Hooker dao ostavku kao zapovjednik vojske u Virginiji, Abraham Lincoln je imenovao na to mjesto Meadea 28. lipnja 1863.. Meade je odmah krenuo u susret Robertu Edwardu Leeju sa 88,000 ljudi. Lee je s vojskom od 75,000 ljudi krenuo prema sjeveru. U bitci kod Gettysburga, 1.-3. srpnja 1863. Meade je odbio sve Leejeve napade i prisilio ga na povla\xc4\x8denje. Kada se \xc4\x8detvrtog dana Lee povla\xc4\x8dio, Meade nije krenuo u potjeru za njim i bio zbog toga \xc5\xbeestoko kritiziran. Iako je Meade do kraja rata 1865. ostao zapovjednik vojske Potomaca, nije se vi\xc5\xa1e istaknuo. Kada je Ulysses S. Grant imenovan glavnim zapovjednikom vojske Unije, Meade je sudjelovao u brojnim bitkama uz njega. Mnogo je pridonio kona\xc4\x8dnom porazu Konfederacije, iako se to obi\xc4\x8dno priznaje generalima Grantu i Philipu Henryju Sheridanu._NEWLINE_Nakon rata bio je komesar Fairmount parka u Philadelphiji od 1866. do smrti. Dr\xc5\xbeao je i brojne velike polo\xc5\xbeaje u vojsci. Dobitnik je po\xc4\x8dasnog doktorata prava na sveu\xc4\x8dili\xc5\xa1tu Harvard. Umro je od kombiniranih posljedica pneumonije i starih rana iz rata. Meadu su podignuti brojni spomenici u Pennsylvaniji, te nekoliko kraj Gettysburga.'